钦定古今图书集成/明伦汇编/氏族典/第590卷 > 《廖用贤尚友录》 > 欧阳𬱟
## 钦定古今图书集成/明伦汇编/氏族典/第590卷 > 《廖用贤尚友录》 > 欧阳𬱟

按《陈书欧阳𬱟传》，“𬱟字靖世，长沙临湘人也。为郡豪
族。祖景达，梁代为本州治中。父僧宝，屯骑校尉。𬱟少
质直有思理，以言行笃信著闻于岭表。父丧，毁瘠甚
至，家产累积，悉让诸兄。州郡频辟不应，乃庐于麓山
寺傍，专精习业，博通经史。年三十，其兄逼令从宦，起
家信武府中兵参军，迁平西邵陵王中兵参军。梁兰钦少与𬱟相善。钦南征夷獠，𬱟预其功。还为直阁将
军，除天门太守。伐蛮左有功。刺史庐陵王萧续深嘉
之，引为宾客。钦征交州，复启𬱟同行。钦度岭，以疾终，
𬱟除临贺内史，启乞送钦丧还都，然后之任。时侯景
构逆，京城陷后，岭南互相吞并。高祖入援京邑，𬱟深
自结托。高祖迁𬱟为始兴内史。梁元帝承制，以𬱟为
都督东衡州诸军事、东衡州刺史、新丰县伯。侯景平，
授武州刺史，寻授郢州刺史。萧勃留之，不获拜命，寻
授衡州刺史，进封始兴县侯。时萧勃在广州，兵彊位
重，度岭出南康，以𬱟为前军都督。周文育击破之，擒
送于高祖，高祖深加接待。萧勃死后，岭南扰乱，𬱟有
声南土，且与高祖有旧，乃授𬱟都督衡州诸军事、衡
州刺史、始兴县侯。未至岭南，𬱟子纥已克定始兴。及
𬱟至，岭南皆慑伏。仍进广州，尽有越地。改授都督广
交十九州诸军事、广州刺史。世祖嗣位，改封阳山郡
公，合门显贵，名振南土。𬱟以天嘉四年薨，时年六十
六，谥曰穆。